《送子乔再官粤西，兼寄岑溪诸文士》
清代·李宪噩

早年弄柔翰，骋怀在四方。名场不见收，散置淹穷乡。

近益衰且疾，盛志日颓唐。子今气方壮，欲济有舟梁。

得位足明义，高卑岂复量？粤西我所游，地远而不荒。

民情昔已谙，再历形尤彰。所贵变其俗，莫矜折狱长。

离隔虽万里，同心犹一堂。庶酬平生志，勿结儿女肠。

行行过岑溪，辍棹少徜徉。士风近如何？吾道应更昌。

为我谢诸生，努力爱春光。读书期致用，无取虚文章。

作者简介：李宪噩，字怀民，以字行。号十桐，高密人。诸生。有《十桐草堂诗集》。